BG Официален вестник на Европейския съюз L 255/40

РЕШЕНИЕ НА КОМИСИЯТА

от 19 септември 2007 година

за невключване на метомил в приложение I към Директива 91/414/ЕИО на Съвета и за оттегляне на разрешенията за продукти за растителна защита, съдържащи това вещество

(нотифицирано под номер C(2007) 4258)

(Текст от значение за ЕИП)

(2007/628/ЕО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,

като има предвид, че:

(1) В член 8, параграф 2 от Директива 91/414/ЕИО се предвижда, че дадена държава-членка може, за период от 12 години след нотифицирането на настоящата директива, да разреши пускането на пазара на продукти за растителна защита, съдържащи активни вещества, които не са посочени в приложение I, които вече са на пазара две години след датата на нотифицирането, докато тези вещества постепенно се изследват в рамките на работна програма.

(2) В регламенти на Комисията (ЕО) № 451/2000 (2) и (ЕО) № 703/2001 (3) са определени подробните правила за прилагане на втория етап от работната програма съгласно член 8, параграф 2 от Директива 91/414/ЕИО и е установен списък с активни вещества, които следва да бъдат оценени с оглед на възможното им включване в приложение I към Директива 91/414/ЕИО. Този списък включва метомил.

(3) Въздействието на метомил върху здравето на човека и околната среда се оценява в съответствие с разпоредбите на регламенти (ЕО) № 451/2000 и (ЕО) № 703/2001 за редица употреби, предложени от нотификатора. Освен това тези регламенти посочват докладващите държави-членки, които трябва да представят съответните доклади за оценка и препоръки на Европейския орган за безопасност на храните (ЕОБХ) в съответствие с член 8, параграф 1 от Регламент (ЕО) № 451/2000. По отношение на метомила докладващата държава-членка беше Обединеното кралство и цялата необходима информация беше представена на 3 май 2004 г.

(4) Докладът за оценка бе разгледан на равнопоставена основа от държавите-членки и ЕОБХ в рамките на неговата работна група за оценка и представен на Комисията на 23 юни 2006 г. под формата на заключение на ЕОБХ по отношение на партньорската проверка и оценка на риска от употребата на пестициди, съдържащи активното вещество метиомил (4). Този доклад бе преразгледан от държавите-членки и от Комисията в рамките на Постоянния комитет по хранителната верига и здравето на животните.

(5) По време на оценяването на това активно вещество бяха установени редица проблеми. По-специално, основавайки се на наличната информация, излагането на риск на оператора би надхвърлило допустимото ниво за излагане на оператора на риск и не беше доказано, че излагането на риск на работниците и на наблюдателите е в допустими граници. Освен това по отношение на екотоксикологичността съществуват проблеми, дължащи се на високия риск за птици и бозайници, водни организми, пчели и нецелеви членестоноги.

(6) Комисията покани нотификатора да предостави своите коментари относно резултатите от задълбочения преглед и относно неговото намерение да продължи или не процедурата по одобрение на веществото. Нотификаторът предостави своите коментари, които бяха внимателно проучени. Все пак въпреки аргументите, изложени от нотификатора, установените проблеми останаха неразрешени и оценките, изготвени на основата на предоставената и оценена информация по време на експертните срещи на ЕОБХ, не показват, че може да се очаква, че при предложените условия за употреба продуктите за растителна защита, съдържащи метомил, отговарят по принцип на изискванията, определени в член 5, параграф 1, букви а) и б) от Директива 91/414/ЕИО.

(7) Поради това веществото метомил не следва да бъде включено в приложение I към Директива 91/414/ЕИО.

(8) Следва да се вземат мерки, които да гарантират, че издадените разрешения за продуктите за растителна защита, съдържащи метомил, ще бъдат оттеглени в рамките на определен срок, както и че няма да бъдат подновявани и няма да бъдат издавани нови разрешения за такива продукти.

(9) Всеки гратисен период, отпуснат от държава-членка за унищожаването, складирането, пускането на пазара и употребата на наличните складови запаси от продукти за растителна защита, съдържащи метомил, следва да бъде ограничен до 12 месеца, за да се разреши употребата на наличните складови запаси за един допълнителен вегетативен период, което гарантира, че продуктите за растителна защита, съдържащи метомил, остават на разположение за фермерите за 18 месеца след приемането на настоящото решение.

(10) Настоящото решение не засяга подаването на заявка за метомил в съответствие с разпоредбите на член 6, параграф 2 от Директива 91/414/ЕИО, с оглед на възможното му включване в приложение I към посочената директива.

(11) Постоянният комитет по хранителната верига и здравето на животните не предостави становище в рамките на срока, определен от неговия председател, и следователно Комисията предостави на Съвета предложение, свързано с тези мерки. След изтичането на периода, определен в член 19, параграф 2, втора алинея от Директива 91/414/ЕИО, Съветът не бе приел предложения изпълнителен акт, нито бе посочил възражения относно предложението за изпълнителни мерки и съответно Комисията прие тези мерки,

ПРИЕ НАСТОЯЩОТО РЕШЕНИЕ:

Член 1

Метомил се изключва като активно вещество от приложение I към Директива 91/414/ЕИО.

Член 2

Държавите-членки гарантират, че:

а) разрешенията за продуктите за растителна защита, съдържащи метомил, се оттеглят до 19 март 2008 г.;

б) никакви разрешения за продуктите за растителна защита, съдържащи метомил, няма да бъдат издавани или подновявани, считано от датата на публикуване на настоящото решение.

Член 3

Всеки гратисен период, предоставен от държавите-членки в съответствие с разпоредбите на член 4, параграф 6 от Директива 91/414/ЕИО, трябва да е възможно най-кратък и да изтича не по-късно от 19 март 2009 г.

Член 4

Адресати на настоящото решение са държавите-членки.

Съставено в Брюксел на 19 септември 2007 година. За Комисията Markos KYPRIANOU Член на Комисията

(1) ОВ L 230, 19.8.1991 г., стр. 1. Директива, последно изменена с Директива 2007/52/ЕО на Комисията (ОВ L 214, 17.8.2007 г., стр. 3).

(2) ОВ L 55, 29.2.2000 г., стр. 25. Регламент, последно изменен с Регламент (ЕО) № 1044/2003 (ОВ L 151, 19.6.2003 г., стр. 32).

(3) ОВ L 98, 7.4.2001 г., стр. 6.

(4) EFSA Scientific Report (2006) 83, 1-73, Conclusion regarding the peer review of pesticide risk assessment of methomyl.